Тормыш кайда яхшырак?

	Владимир Путиның Май указларына кул куйганына инде дүрт елдан артык вакыт үтеп китте. Хөкүмәткә йөкләнгән бурычлар өлешчә үтәлде, берникадәре әлегәчә һавада эленеп, үтәлер-үтәлмәс  килеш тора. Бигрәк тә бюджеттагыларның хезмәт хакларын Кремль куйган таләпләргә җиткерү мәшакатьле, моны хәзер Мәскәүдәге югары кабинетларда да таныйлар.	 Соңгы көннәрдә хастәханә юлын бераз таптап алганга һәм табибларның игътибарлы карашы нәтиҗәсендә урын өстенә егыла язган хәлдән тиз арада яңадан аякка басканга күрә, Путинның "ак чәчәк"ләргә биргән вәгъдәсе ничек үтәлә икән дип кызыксынып алырга булдым. Вәгъдә исә конкрет һәм гади: 2018 елга табибларның хезмәт хакын төбәктәге уртача хезмәт хакыннан ике тапкыр югарырак дәрәҗәгә җиткерү. Дөресен генә әйт­кәндә, бездә базар мөнәсәбәтләренә күч­кәннән башлап, табиблар юньле хезмәт хакы күрмәде. Ә бит Мәскәү биргән вәгъ­дәнең тормышка ашуы – табиб­лар­ның үзләре өчен генә түгел, без, пациентлар өчен дә бик мөһим нәрсә, чөнки ачлы-туклы табибтан яхшы дәва өмет итеп булмый. Татарстанда уртача хезмәт хакы бүген 28 мең сумга якын, димәк, Май указларындагы күрсәткечкә ирешү өчен, табибларның уртача хезмәт хакын 56 мең сумга җиткерергә кирәк, шул чакта без иркен сулап, табиблар алдына кискен таләпләр куя алачакбыз. Вәгъдә үтәлергә ике елдан азрак вакыт калганда, "ак чәчәк"ләргә күпме түләнә, шуның белән кызыксынып карыйк. 2016 елның беренче кварталында югары белемле табиб­ларның Татарстан буенча уртача хезмәт хакы 35 мең 845 сум тәшкил итә. Күрәбез, әлегә финиш биеклегенә ерак. Россия Федерациясе буенча бу күрсәткеч – 46 мең 122 сум. Аңлашыла инде: Мәскәү һәм Санкт-Петербургның күккә ашкан күрсәт­кечләре янына безнең табибларныкын куеп булмый. Хезмәт хакы ягыннан безнең табиблар Идел буе федераль округына караган Башкортстан (41533 сум), Пермь өлкәсе (40091 сум), Оренбург өлкәсе (38131 сум), Киров өлкәсе (37883 сум) кебек төбәкләрдән калыша hәм Ульяновск, Саратов өлкәләре, Мари Иле, Мордовия республикаларыннан уңайрак шартларда яши. Боларда хезмәт хаклары 29 мең – 30 мең тирәсендә тирбәлә. Табиплар өчен акча яңгыры Россиядә Ямал-Ненец автономияле округында гына яхшы ява, биредә уртача хезмәт хакы – 103 мең 963 сум. 100 меңлек биеклек яулаган тагын бер генә төбәк бар, ул – Чукотка. 
	Рәшит ФӘТХРАХМАНОВ	
Ватаным Татарстан

	№ --- | 12.07.2016	


